Man op plaas doodgesteek: 'Hy was my ander helfte' | Maroela Media
Man op plaas doodgesteek: 'Hy was my ander helfte'
'n Wes-Kaapse man is Dinsdagaand op 'n plaas in die Overberg-distrik naby Bredasdorp vermoedelik deur veediewe met 'n skerp voorwerp doodgesteek.
Hendrieka Visser het Donderdag aan Maroela Media gesê die omstandighede rondom haar man, Kobus (54), se dood is nog nie duidelik nie.
Sy het verduidelik dat Kobus sedert 2009 vir 'n maatskappy gewerk het wat die veiligheid op 'n klomp plase in die distrik behartig het. "Hy is Dinsdagaand uitgeroep na 'n plaas waar die mense iets gehoor het, vermoedelik veediewe. Ek weet nie wie hom gebel het om te gaan kyk nie, maar hy het gegaan," het sy gesê.
"Later die aand het hulle my gebel om te hoor of ek enige kontak met Kobus gehad het, want hulle bel hom maar hy antwoord nie. Hulle het na hom gaan soek en een van die boere het hom in die veld gekry."
Kobus is met 'n skerp voorwerp doodgesteek, maar dit is nie duidelik hoeveel steekwonde aan sy liggaam gevind is nie. Volgens Hendrieka is dit die eerste keer wat Kobus so direk in gevaar gestel is sedert hy as veiligheidsbeampte begin werk het. "Daar het nog nooit so iets met enige van die veiligheidsbeamptes gebeur nie," het sy hartseer gesê.
"Kobus was my ander helfte, my pasmaat. Hy was die legkaartstuk wat die prentjie van my lewe volgemaak het."
Konst. Noloyiso Rwexana, woordvoerder van die polisie, het bevestig dat 'n saak van moord ondersoek word. Niemand is nog in verband met die voorval in hegtenis geneem nie.
Behalwe sy vrou laat Kobus ook sy vier kinders en twee kleinkinders agter. Geen begrafnisreëlings is nog getref nie.
Tien vas vir geweld, roof tydens Zandspruit-betoging
Nóg Gupta-bewerings kom aan die lig
mens lees nou elke liewe dag van iemand wat op plaas aangeval of vermoor word. Kan hierdie regering nie sien hier is onheil aan die gang nie. Mens word naar as jy dit lees want so word ons mense uitgeroei en die regering is so besig met die Gupta debakel dat hulle glad nie worry wat aangaan nie en ook die beplan om iets daaraan te doen nie. Mens weet regtig nie meer nie en dis moeilik om positief te bly in hierdie land……….Kan ma net se sterkte aan die familie.
Liewe genade… wanneer stop dit… Ons sal moet n initiatief begin om vir solank dit moet elke dag rooi ballone is nie lug in te stuur…. met fokus daarop.. baie media…
Baie hartseer,ek wens die bordjies kan verhang word en dat elke tweede nuusberig sê skelms word doodgeskiet (verkieslik) oor die swak regsproses of ten minste gearresteer sonder om goeie mense leed aan te doen
Dis kommerwekkend….elke dag lees mens net van moord en roof. Waar gaan dit eindig ?
Dis tragies ek wonder wat na2101 se eeu gaan gebeur ons sal seker nie almal daardie tyd leef nie. Ek dink dan sal die wiel draai